Sultan Muhammad Tajuddin itu apa sih? Jelaskan dalam bahasa melayu ya

Duli Yang Maha Mulia Paduka Seri Baginda Sultan Muhammad Tajuddin ibni Sultan Omar Ali Saifuddin I adalah Sultan Brunei ke-19 dan memerintah sebanyak dua kali iaitu mulai 1795 hingga 1804 dan mulai 1804 hingga 1807.

Sebelum menjadi sultan, pada tahun 1780, baginda dilantik oleh ayahanda baginda sebagai Yang Di-Pertuan Muda dan memakai gelaran Paduka Seri Sultan Muhammad Tajuddin ibni Sultan Omar Ali Saifuddin I. Dengan perlantikan ini, baginda mempunyai kuasa untuk memerintah walaupun pada hakikatnya ayahanda baginda masih menjadi Sultan dengan gelaran Yang Di-Pertuan Besar. Baginda menaiki takhta sebagai Sultan dan Yang Di-Pertuan bagi menggantikan ayahanda baginda yang mangkat pada 10 Julai 1795.

Baginda pernah menghantar utusan ke Cina untuk memasarkan barang-barang Brunei di sana. Baginda juga pernah menghantar utusan untuk berbaik-baik dengan Sepanyol di Manila. Baginda menitahkan Khatib Haji Abdul Latif menyuratkan Salasilah Raja-Raja Brunei dan menitahkan supaya membuat rumah wakaf untuk jemaah haji Brunei di Mekah.

Sepanjang hidup baginda, baginda mendirikan rumah tangga bersama dua orang isteri. Mereka adalah Pengiran Anak Bulan dan Dayang Asiah.

Hasil perkhawinan baginda, baginda dikurniakan tiga orang putera; iaitu:

Pengiran Anak Muhammad Jamalul Alam (putera kepada Pengiran Anak Bulan)

Pengiran Temenggong Sahibul Bahar Pengiran Anak Muhammad Yusuf (putera kepada Dayang Asiah)

Pengiran Anak Yakub (putera kepada Dayang Asiah)

Baginda pernah turun dari takhta kerajaan pada 27 April 1804 dan menyerahkannya kepada anakanda baginda, Sultan Muhammad Jamalul Alam I. Namun pemerintahan anakanda baginda amatlah singkat dan mangkat pada tahun 1804.

Selepas kemangkatan anakanda baginda, baginda sekali lagi menaiki takhta kerajaan pada 10 November 1804. Pada 11 Februari 1807, baginda mangkat dan diganti oleh Sultan Muhammad Kanzul Alam.